Regionsudvalgets udtalelse om "Meddelelse fra Kommissionen meddelelse til Rådet, Europa-Parlamentet, Det Økonomiske og Sociale Udvalg og Regionsudvalget: 'På vej mod et Europa uden barrierer for handicappede'"

(2001/C 144/21)

REGIONSUDVALGET har -

under henvisning til Kommissionens meddelelse "På vej mod et Europa uden barrierer for handicappede" (KOM(2000) 284 endelig),

under henvisning til Kommissionens beslutning af 12. maj 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til Regionsudvalgets formands beslutning af 3. august 2000 om i henhold til forretningsordenens artikel 39 at henvise udarbejdelsen af den pågældende udtalelse til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Underudvalg 5's forslag til udtalelse (CdR 301/2000 rev. 1), som blev vedtaget den 23. oktober 2000 med Keith Brown (UK/AE) som ordfører -

på den 36. plenarforsamling den 13.-14. december 2000 (mødet den 13. december) enstemmigt vedtaget følgende udtalelse.

Generelle bemærkninger

Regionsudvalget

1. Generelt bifalder Regionsudvalget meddelelsen og mener, at den i høj grad vil medvirke til at fremme lige muligheder for alle handicappede i EU. Regionsudvalget er af den holdning, at mobilitet er afgørende for bekæmpelse af diskrimination og for fremme af lige muligheder for handicappede. Regionsudvalget understreger behovet for at erkende, at handicappede udgør en heterogen gruppe, og at der skal tages hensyn til de forskellige handicapgruppers specifikke behov, både hvad angår personer med sansehandicap, mentale helbredsproblemer og bevægelseshæmmede.

2. Regionsudvalget bifalder indførelsen af de ikke-diskriminerende bestemmelser i artikel 13 i Amsterdam-traktaten og offentliggørelsen af et forslag til direktiv, der fastsætter EU-lovgivningen inden for dette område.

3. Fællesskabets tilgang til handicappedes behov skal udvikles i overensstemmelse med principperne om ikke-diskrimination, og om at der skal være plads til alle. Med hensyn til disse mål anmoder Regionsudvalget Kommissionen om at udarbejde et direktiv, der sikrer, at alle offentlige bygninger er handicapvenlige og "uden barrierer". Regionsudvalget anmoder ligeledes om et program for, hvordan de eksisterende bygninger kan gøres handicapvenlige.

4. Regionsudvalget mener, at selv om meddelelsen fastsætter passende foranstaltninger, så mangler forslaget dog nogle detaljerede oplysninger om budget og tidsplan for gennemførelsen af foranstaltningerne.

Handicappede og EU's sektorpolitikker

5. Bestræbelserne på at opnå synergi inden for beskæftigelse, almen uddannelse og erhvervsuddannelse, transport, det indre marked, informationssamfundet, nye teknologier og forbrugerbeskyttelse vil fremme lige muligheder for handicappede. Regionsudvalget opfordrer Kommissionen til at sikre, at alle nye EU-støttede infrastrukturprojekter i tilstrækkelig høj grad iværksættes under hensyntagen til de handicappede i overensstemmelse med principperne for et miljø "uden barrierer". Regionsudvalget opfordrer til en eksplicit anerkendelse af, at behovet for integration af handicappede fremmes via strukturfondene, herunder Den Europæiske Fond for Regionaludvikling.

6. Regionsudvalget bifalder de foranstaltninger til støtte for handicappede, der har været og er medtaget i centrale støtteprogrammer som LEONARDO, SOCRATES, PHARE, TACIS og DAPHNE. Regionsudvalget værdsætter især de foranstaltninger for de handicappede, der er indeholdt i Den Europæiske Socialfond og i EU-initiativet EQUAL, og som gennemføres 2000-2006. Regionsudvalget mener, at alle medlemslandenes gennemførelsesrapporter skal indeholde en detaljeret angivelse af, hvilke fremskridt der er gjort inden for bekæmpelse af diskriminationen og for fremme af lige muligheder for handicappede.

7. Afskaffelsen af fysiske barrierer er et vigtigt skridt i retning af positiv integration af handicappede i samfundet. EU skal dog sammen med medlemsstaterne og de lokale og regionale myndigheder udvikle detaljerede strategier, der sikrer, at alle barrierer afskaffes, således at handicappede kan spille en aktiv rolle i det økonomiske og sociale liv samt i familielivet.

Fremskynde EU's dagsorden for handicappede

8. Regionsudvalget er enig i at erklære år 2003 Det Europæiske År for Handicappede Borgere. Regionsudvalget mener, at dette vil fremhæve den aktive og centrale rolle, som handicappede kan spille i EU, og sætte fokus på de problemer, som handicappede konfronteres med. Det Europæiske År skal være en del af en detaljeret strategi, der skal øge kendskabet til de handicappedes behov og sikre, at de integreres i det økonomiske og sociale liv.

9. Regionsudvalget opfatter meddelelsen som en revision af tidligere og nuværende aktiviteter, samtidig med at den indeholder forslag for fremtiden. Den kan ses som begyndelsen til en EU-mobilitetsstrategi for handicappede, og ifølge Regionsudvalget kunne det være fordelagtigt, hvis Kommissionen ud fra denne strategi udarbejdede et handlingsprogram med tidsplaner for forslagenes mål samt et budget for mobilitetsfremmende foranstaltninger og præstationsindikatorer, der giver mulighed for at vurdere, hvor vellykket strategien har været. Anvendelsen af denne metode bør dog foregå i en nedefra og op proces, hvor relevante aktører på såvel nationalt, regionalt og lokalt plan inddrages. De opstillede målsætninger bør således udvikles efter og tilpasses lokale og regionale forhold.

Handicappede som en fællesskabssag

10. Regionsudvalget er enig i, at medlemsstaterne har hovedansvaret for at skabe lige muligheder for handicappede. Regionsudvalget er enig i Kommissionens udsagn om, at "Det Europæiske Fællesskab kunne yde et betydeligt bidrag ved at fremme samarbejdet mellem medlemsstaterne og tilskynde til udveksling og udvikling af bedste praksis". Det pointeres, at lokale og regionale myndigheder spiller en central rolle for gennemførelsen af disse politikker. Lokale og regionale myndigheder er væsentlige serviceydere, aftagere af varer og tjenesteydelser og store arbejdsgivere, lige som de fremmer udveksling af erfaring og demonstrerer og udbreder bedste praksis. Derfor er det afgørende, at de lokale og regionale myndigheder rådspørges angående udformning, gennemførelse og evaluering af alle de nye indsatser, der måtte udspringe af denne meddelelse.

Lige muligheder og de handicappedes rettigheder

11. Regionsudvalget slår kraftigt til lyd for, at handicappedes rettigheder integreres i EU's charter om grundlæggende rettigheder under den del, der omhandler lige muligheder. Forbedring af handicappedes mobilitet bidrager i høj grad til skabelsen af menneskerettigheder. Udsagnet om, at mobilitet "bør betragtes som en ret, som alle bør have adgang til med visse rimelige økonomiske og tekniske begrænsninger" er utilfredsstillende, idet rettighederne ikke bør begrænses på denne måde.

Transport

12. Regionsudvalget bifalder forslagene inden for transport, men mener at meddelelsen burde indeholde nogle tidsrammer for forslagene. Regionsudvalget så dog gerne, at Kommissionen gik videre inden for lufttransport og vedtog nogle af de innovative løsninger, man har fundet frem til i USA og Canada.

Integration

13. Regionsudvalget bemærker, at EU vil fremme integrationen af de handicappede inden for en række politiske områder, men så dog gerne, at Kommissionen foretog en vurdering af hensynet til de handicappede i alle fællesskabspolitikker for at sikre en aktiv gennemførelse af artikel 13 i Amsterdam-traktaten.

14. Endvidere ønskes et større politisk engagement fra Kommissionens side, således at det sikres, at de handicappede får høj prioritet på Kommissionens politiske dagsorden.

Mulighedsskabende teknologi

15. Regionsudvalget støtter i høj grad Kommissionens indsats for at nedbringe den indirekte beskatning af produkter, der hører til den handicapvenlige teknologi. Regionsudvalget støtter også forbrugerbeskyttelsesindsatser, der øger de handicappedes rettigheder som forbrugere.

Eksemplets magt

16. Regionsudvalget bifalder Kommissionens vedtagelse af en kodeks for god praksis om beskæftigelse af handicappede i 1998. Regionsudvalget er dog betænkelig ved udsagnet om, at "der ligeledes (vil) blive peget på stillinger, som nemmest kan varetages af handicappede". Denne sætning er både patroniserende og vildledende. Den antyder, at handicappede er en homogen gruppe frem for enkeltpersoner med hver deres individuelle kvalifikationer og evner, og som konfronteres med forskellige barrierer for beskæftigelsen.

17. Regionsudvalget mener, at handicappede med de rette hjælpemidler og adgangsforhold udgør en ligeværdig arbejdskraft på arbejdsmarkedet.

18. Regionsudvalget ser gerne, at der sættes mål for Kommissionens ansættelse af handicappede, og at der iværksættes et mere målrettet forsøg på at sikre, at Kommissionens bygninger er handicapvenlige. Der bør sættes lignende mål for Regionsudvalget, og der bør i alle Regionsudvalgets udtalelser tages hensyn til lige muligheder for handicappede og de handicappedes behov.

18a. I denne henseende opfordrer Regionsudvalget præsidiet til at oprette en arbejdsgruppe om lige muligheder på tværs af underudvalgene (der dækker det område, som omhandles i artikel 13 i traktaten).

19. Regionsudvalget forstår Kommissionens behov for at kommunikere via Internettet, men opfordrer Kommissionen til også at kommunikere ved hjælp af mere traditionelle midler. Derudover skal Kommissionen træffe foranstaltninger, der sikrer Internetadgang for alle handicapgrupper, herunder synshæmmede. Der skal ligeledes tages hensyn til behovene hos andre grupper af handicappede, f.eks. udviklingshæmmede, der har brug for mere læservenlige udgaver af dokumenterne. Regionsudvalget er bekymret for, at handicappede og handicappede grupper måske ikke vil være i stand til at kommunikere med Kommissionen pga. omkostninger, der er forbundet med de nye informations- og kommunikationsteknologier.

Bruxelles, den 13. december 2000.

Jos Chabert

Formand for

Regionsudvalget